ఉషశ్రీ చరణ్‌

కేవీ ఉషశ్రీచరణ్‌ ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె 2019 అసెంబ్లీ ఎన్నికల్లో కళ్యాణదుర్గం నియోజకవర్గం నుండి ఎమ్మెల్యేగా గెలిచింది. ఉషశ్రీచరణ్‌ 2022 ఏప్రిల్ 11న జరిగిన మంత్రివర్గ పునర్‌ వ్యవస్థీకరణలో భాగంగా  వై.ఎస్. జగన్మోహన్ రెడ్డి మంత్రివర్గంలో స్త్రీ, శిశు సంక్షేమ శాఖ మంత్రిగా ప్రమాణ స్వీకారం చేసింది.

జననం, విద్యాభాస్యం
ఉషశ్రీ 16 జులై 1976లో ఆంధ్రప్రదేశ్ రాష్ట్రం, అనంతపురం జిల్లా , కళ్యాణదుర్గంలో రత్నమ్మ, కె.విరూపాక్షప్ప దంపతులకు జన్మించింది. ఆమె ఎమ్మెస్సీ వరకు చదువుకుంది.

రాజకీయ జీవితం
ఉషశ్రీచరణ్‌ తెలుగుదేశం పార్టీ ద్వారా 2012లో రాజకీయాల్లోకి వచ్చింది. ఆమె తెలుగుదేశం పార్టీ రాష్ట్ర మహిళా ప్రధాన కార్యదర్శి ఉన్న సమయంలో 2014లో టీడీపీని వీడి హైదరాబాద్ లోని లోటస్ పాండ్ లో వైఎస్సార్ పార్టీ అధ్యక్షుడు వైఎస్ జగన్మోహన్ రెడ్డి సమక్షంలో వైఎస్ఆర్ కాంగ్రెస్ పార్టీలో చేరింది. ఆమె 2014లో కళ్యాణదుర్గం వైఎస్సార్‌సీపీ నియోజకవర్గ సమన్వయకర్తగా బాధ్యతలు చేపట్టి,  పార్టీ కార్యక్రమాలతో పాటు ప్రజా సమస్యల పరిష్కారానికి అనేక ఉద్యమాలు చేపట్టింది. ఆమె 2019లో కళ్యాణదుర్గం నియోజకవర్గం నుంచి వైసిపి అభ్యర్థిగా పోటీ చేసిన తన సమీప ప్రత్యర్థి టీడీపీ అభ్యర్థి ఉమామహేశ్వరనాయుడుపై 19,896 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయింది. ఉషశ్రీచరణ్‌ 2022 ఏప్రిల్ 11న వై.ఎస్. జగన్మోహన్ రెడ్డి మంత్రివర్గంలో స్త్రీ, శిశు సంక్షేమ శాఖ మంత్రిగా ప్రమాణ స్వీకారం చేసింది.

ఆమె 2024లో జరిగిన ఆంధ్రప్రదేశ్ శాసనససభ ఎన్నికలలో పెనుకొండ నుండి పోటీ చేసి ఓడిపోయింది. 

మూలాలు

వర్గం:అనంతపురం జిల్లా నుండి ఎన్నికైన శాసన సభ్యులు
వర్గం:అనంతపురం జిల్లా నుండి ఎన్నికైన మహిళా శాసన సభ్యులు